b'\n_START_ARTICLE_\nSalakka\n_START_SECTION_\nUlkon\xc3\xa4k\xc3\xb6 ja elintavat\n_START_PARAGRAPH_\nSalakka on tavallisesti 10\xe2\x80\x9315 cm pitk\xc3\xa4. Painoa on harvoin yli 40 g. V\xc3\xa4rilt\xc3\xa4\xc3\xa4n se on yleens\xc3\xa4 kiilt\xc3\xa4v\xc3\xa4n hopea. Se liikkuu parvissa l\xc3\xa4hell\xc3\xa4 vedenpintaa. Salakka sy\xc3\xb6 hy\xc3\xb6nteisi\xc3\xa4 veden pinnalta sek\xc3\xa4 el\xc3\xa4inplanktonia. Salakka muistuttaa jossain m\xc3\xa4\xc3\xa4rin Suomessa esiintyvist\xc3\xa4 kalalajeista allikkosalakkaa, muikkua ja seipi\xc3\xa4.\n_START_SECTION_\nLevinneisyys\n_START_PARAGRAPH_\nSalakka esiintyy luonnostaan suuressa osassa Eurooppaa Pyreneiden, Alppien, Kaukasuksen ja Kaspianmeren pohjoispuolella, ei kuitenkaan Irlannissa ja suurimmassa osassa Englantia. Id\xc3\xa4ss\xc3\xa4 levinneisyys jatkuu Ural- ja Embajokien vesist\xc3\xb6ihin saakka. Italiassa, Espanjassa ja Portugalissa salakka el\xc3\xa4\xc3\xa4 istutettuna._NEWLINE_Suomen sis\xc3\xa4vesiss\xc3\xa4 salakkaa esiintyy miltei koko maassa Lapin pohjoisosaa ja Kuusamon aluetta lukuun ottamatta.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSalakan kutuaika vaihtelee samassakin vesist\xc3\xb6ss\xc3\xa4 siten, ett\xc3\xa4 se saattaa jaksottua kolmeenkin eri ajanjaksoon. Useimmiten kuulee mainittavan kutuajoiksi toukokuun loppu, juhannuksen seutu sek\xc3\xa4 noin hein\xc3\xa4kuun toinen viikko. Kutuaikaan koirailla on p\xc3\xa4\xc3\xa4ss\xc3\xa4 ja kyljiss\xc3\xa4 pieni\xc3\xa4 kutukyhmyj\xc3\xa4, jotka tekev\xc3\xa4t ihon karkeaksi. Kutupaikan pohja on kova, kivikkoa tai soraa. Kutu tapahtuu kollektiivisesti ns. parvikutuna, miss\xc3\xa4 kalat eiv\xc3\xa4t muodosta pareja tai reviirej\xc3\xa4. Parvi kutee l\xc3\xa4hell\xc3\xa4 soraista kutualustaa, johon m\xc3\xa4ti takertuu.\n_START_SECTION_\nKalastus ja k\xc3\xa4ytt\xc3\xb6\n_START_PARAGRAPH_\nRuokakalana salakkaa ei arvosteta, mutta t\xc3\xa4kykalaksi se kelpaa jopa niin hyvin, ett\xc3\xa4 sy\xc3\xb6ttikaloista maksetaan. Salakan suomut ovat tiukassa verrattuna moniin muihin t\xc3\xa4kyin\xc3\xa4 k\xc3\xa4ytett\xc3\xa4viin kaloihin, joten sit\xc3\xa4 voi k\xc3\xa4ytt\xc3\xa4\xc3\xa4 hyvin my\xc3\xb6s vetouistelussa. Salakka soveltuu sy\xc3\xb6tiksi my\xc3\xb6s onkeen, jolloin saaliiksi saadaan p\xc3\xa4\xc3\xa4asiassa suuria ahvenia._NEWLINE_Aikoinaan salakan suomuista on valmistettu keinotekoisten helmien p\xc3\xa4\xc3\xa4llyst\xc3\xa4miseen k\xc3\xa4ytetty\xc3\xa4 ainetta.'